钦定古今图书集成/明伦汇编/官常典/第618卷 > 姚汝循
## 钦定古今图书集成/明伦汇编/官常典/第618卷 > 姚汝循

按《江宁府志》：“汝循，字叙卿，锦衣卫人。少敏慧而性简
易不屈。髫年入京庠，未一月登贤书。丙辰联第，知杞
县，擢南刑部主事，出守大名，所至政多平恕。郡故土
城当河流之冲，汝循伐石起，陶筑之，高厚坚实，至今
屹然。因扺宦家子于法得谤，当左迁，遂屏居十年，起
桂阳同知，迁嘉定州。以事忤江陵意，罢归。生平尚节”
俭，喜施予，亲故贫乏者周恤之。晚年究心名理，皈依
白业，尤留心乡井利弊。有《丁粮议》载志中。孙世昌，字
克修，有庄居在城四十里，山路崎确，世昌修治数百
丈，往来便之。喜作善事，凡施粥拯难、造桥放生，必世
昌居首，乡里称为善士。七十馀卒。